# Коментари[[1]](#footnote-1) на Центарот за истражување и креирање политики и Мрежата на организации кои вршат надзор на родов буџет[[2]](#footnote-2)

Заложбата за воведување на родовото одговорно буџетирање кое Премиерот Заев ја даде уште во 2018 година[[3]](#footnote-3), не се одразува во предложениот Закон за буџети. Република Северна Македонија како потписник на Декларацијата од Пекинг и Платформата за акција уште во 1995 се обврза на принципот на соодветно финансирање на родовата еднаквост (параграфи 345 и 346). И со пристапување на Агендата 2030 за оддржлив развој во рамките на целта за оддржлив развој број 5 да постигне родова еднаквост и да ги зајакне сите жени и девојки земјата се заложи “значајно да ги зголеми инвестициите со цел да се затвори родовиот јаз”. Затоа индикаторот 5ц1 број на земји со системи за следење и јавно објавување на буџетски алокации за родова еднаквост[[4]](#footnote-4) директно ја оценува транзицијата на земјите кон родово одговорно буџетирање. Индикаторот е насочен на процесот, односно го оценува процесот на буџетирање дали истиот се однесува и на родовата еднаквост, дали овозможува пристап, следење и известување на буџетските алокации и трошоците кои се однесуваат на жени и родовата еднаквост.Предложениот Закон за буџети пропушта историска шанса да постави законска основа за остварување на оддржливите развојни цели и меѓународните заложби за родова еднаквост; воедно да се усогласи со домашната подзаконска рамка за родово одговорно буџетирање[[5]](#footnote-5) и Законот за еднакви можности.

Додека Австрија го има регулирано родовото одговорно буџетирање во Уставот, а сите соседни земји систематски го воведуваат во системот за управување со јавните финансии, предложениот Закон за буџети родовото одговорно буџетирање го споменува само во член 3 каде меѓу 11те буџетски принципи го регулира и принципот на родова еднаквост подразбира родово одговорно буџетирање, односно запазување на родовата еднаквост во планирањето и извршувањето на буџетските приливи и одливи. Мрежата на организации кои вршат надзор на родов буџет го оценува ова за недоволно и ги доставува следните коментари на Законот за буџети.

КОМЕНТАРИ

Член 2

**Значење на изразите во овој закон**

**Потребно е во листата на дефиниции да се воведат следниве**

**Родово буџетска изјава**- Родово одговорна буџетската изјава е документ со кој се демонстрира политичката волја за вклучување на родовата еднаквост во областа која ја покрива избраната програма која е предмет на анализа. Таа е воедно документ кој говори за одговорноста на Владата дека е подготвена да направи чекори кон унапредување на родовата еднаквост, проследени со буџетски средства.

**Родови индикатори** - овозможуваат редовно следење и оценка на спроведувањето на буџетот кон поставените родови цели. Родовите индикатори се податоци, мерка, број, процент, факт, мислење или перцепција која укажува на определена состојба или ситуација и ги мери промените со текот на времето во однос на мажите и жените.

**Родови цели** – се однесува на резултатите кои придонесуваат кон намалување на нееднаквоста меѓу мажите и жените во согласност со политиката или програмата на која се однесуваат. Секоја програма ги идентификува проблемите, недостатоците и препораките кои треба да придонесат кон постигнување на родовите цели. Дефинирањето на родови цели ја одразуваат вољата и посветеноста на институциите да придонесат кон родовата еднаквост.

**Родово буџетски инцијативи** - Иницијативи за процеси на родова сензибилизација на буџетите. Нивната цел е да овозможи механизми со чија помош владите, во соработка со парламентите, граѓански групи, донатори и други агенции за развој, ќе можат да ја интегрираат родовата перспектива во планирањето, креирањето и спроведувањето на буџетот.

**Образложение: Буџетските корисници на централно и локално ниво со различни документи се обврзани да подготвуваат родово буџетски изјави, да дефинираат родови цели и индикатори, а Министерството за финансии објавува родово буџетски иницијативи. Предлог законот пропушта истите да ги регулира и на тој начин системски да го воведе родово одговорното буџетирање и да го оствари индикаторот 5ц1 на целите за оддржлив развој.**

Член 31

**Во став 2, точка 2, подточка б) треба да се додаде дека образложението на предлог финанскиот план на буџетските корисници треба да содржи образложение за поставените цели и да идентификува најмалку една родова цел согласно програмската класификација усогласена со стратегиите и долгорочните развојни документи**.

**Овој став ќе гласи:**

(1)Буџетските корисници подготвуваат предлог-финансиски планови (буџетски барања)во согласност со упатствата, насоките и расходните лимити содржани во Циркуларот.

(2) Предлог Финансискиот план го содржи најмалку следново:

1. Реализација на одливи за претходната година, проценка за реализација на одливи за тековната година, планирани одливи за наредните четири години во согласност со Циркуларот.
2. Образложение на предлог-финансискиот план на буџетските корисници кој содржи најмалку:

а)опис и надлежности на буџетски корисник;

б)образложение за поставените цели **и да идентификува најмалку една родова цел** согласно програмската класификација усогласена со стратегиите и долгорочните развојни документи;

в)правни и други основи за планирани одливи;

г)извори на финансирање;

д)индикатори кои се основа за пресметка и проценка на средства потребни за имплементација на програмите;

ѓ) родово одговорни индикатори таму каде што е изводливо;

е)други објаснувања и документи во согласност со насоките и упатствата во Циркуларот.

**Образложение: Според Методологијата и Прирачникот за родово одговорно буџетирање корисниците на буџетот дефинираат родови цели и родово одговорни индикатори барем во една програма, но членот 31 ги уредува родово одговорните индикатори, но не и родовите цели.**

Член 35

**Предлог буџет и буџетска документација**

**Во став 2, да се воведе точка 6**

**6) Збирка на родово буџетски изјави на корисниците на буџетот**

**Овој став ќе гласи:**

(2) Буџетската документација вклучува и:

1. Ревидирана фискална стратегија;
2. Образложение за Предлог-буџетот кое вклучува најмалку: реализација од претходната година, проценета реализација на буџетот за тековната година, Предлог буџет и проекции за следните 3 години, како и елементи дефинирани во член 31 точка 2став 2;
3. Предлог годишна програма за продажба на нефинансиски средства утврдени со член 75 од овој закон;
4. Предлог годишна програма за продажба на финансиски средства утврдени со член 84 од овој закон;
5. Предложени закони потребни за извршување на Предлог буџетот;
6. **Збирка на родово буџетски изјави на корисниците на буџетот**

**Образложение: Индикаторот 5ц1 со вториот критериум оценува дали владата по однос на буџетот обезбедува јасна изјава од родова перспектива за целите, често позната како родово буџетска изјава. Методологијата и Прирачникот за родово одговорно буџетирање корисниците на буџетот предвидуваат корисниците на буџетот за програмата за која подготвиле родова анализа и поставиле родови цели да подготват и доставуваат до Министерството за финансии родово буџетска изјава. Предложениот Закон за буџети пропушта да регулира дека Министерството за финансии може да подготви Збирка на родово буџетски изјави на корисниците на буџетот и со нејзино вклучување во документацијата која го прати предлог буџетот да го оствари критериумот со кој се оценува остварувањето на индикаторот 5ц1 од целите за оддржлив развој.**

Член 95

**Објавување на веб-страници**

**Во став (1) да се додаде точка 4. Родово буџетска иницијатива**

**Овој став ќе гласи**:

1. Буџетските корисници на своите веб-страници ги објавуваат најмалку:
2. Одобрени финансиски планови;
3. Квартални извештаи за извршување;
4. Годишни финансиски извештаи;
5. **Родово буџетска иницијатива.**

**Во став (3) помеѓу точка 2 и 3 да се додаде збирка на родово буџетски иницијативи**

**Точка 3 станува точка 4, а точка 4 станува точка 5**

**Да се додаде точка 6 извештај за извршување на родово – буџетските иницијативи**

**Точка 5 станува точка 7**

**Овој став ќе гласи:**

(3) Министерството за финансии на својата веб-страна објавува најмалку:

1. Донесен Буџет на државата со буџетска документација;
2. Граѓански буџет;
3. **Збирка на родово буџетски иницијативи на корисниците на буџетот**
4. Извештаи за извршување на Буџетот на државата и буџетите на општините;
5. Полугодишен и годишен извештај за извршување на Буџетот на државата;
6. **Извештај за извршување на родово – буџетските иницијативи**
7. Ревизорски извештај од Државниот завод за ревизија

**Образложение: Методологијата и Прирачникот за родово одговорно буџетирање корисниците на буџетот ги задолжуваат корисниците на буџетот за програмата за која подготвиле родова анализа и поставиле родови цели да ги објават родово буџетските изјави на своите веб страни и тоа е веќе пракса; како што е пракса Министерството за финансии да ја објавува збирката на родово буџетски иницијативи на корисниците на буџетот[[6]](#footnote-6). За жал предложениот Закон за буџети системски не ја регулира оваа обврска, а со тоа го става во ризик оставрувањето на индикаторот 5ц1, поточно третиот критериум** **- механизми за јавно достапни буџетски распределби за родова еднаквост.**

1. Коментарите се на основа на Стратегијата за родово одговорно буџетирање 2012-2017; Методологијата за родово одговорно буџетирање за органите на државната управа; Прирачникот за родово одговорно буџетирање за администрацијата и Извештајот за постигнување на Индикаторот 5ц1 за оддржливи развојни цели- Број на земји со системи кои следат и јавно објавуваат буџетски алокации за родова еднаквост ; како и Стратегијата за родова еднаквост на Европската унија. [↑](#footnote-ref-1)
2. Мрежата ја сочинуваат 88 граѓански организации од Албанија, Босна и Херцеговина, Црна Гора, Македонија, Косово, Молдавија и Србија. Мрежата е формирана со поддрѓка на Австриската развојна агенција (АДА) и Шведската агенција за меѓународна соработка (СИДА) [↑](#footnote-ref-2)
3. https://vlada.mk/node/14348 [↑](#footnote-ref-3)
4. Овој индикатор мери три значајни компоненти на родово одговорна перспектива во управуавњето на јавните финансии: (i) дали постои владина намера да се унапреди родовата еднаквост преку оценка дали земјата има усвоено политики, програми и ресурси/буџети кои овозможуваат постигнување на родово еднакви цели; (ii) дали постојат механизми за да се следат буџетските алокации кои се насочени кон реализација на родово еднаквите цели; (iii) дали постојат механизми кои ги публикуваат буџетските алокации и ја зголемуваат одговорноста на владата кон жените. [↑](#footnote-ref-4)
5. Стратегијата за родово одговорно буџетирање 2012-2017; Методологијата за родово одговорно буџетирање за органите на државната управа; Прирачникот за родово одговорно буџетирање за администрацијата [↑](#footnote-ref-5)
6. [↑](#footnote-ref-6)